AaB 'stjal' tre point fra ærkerivalerne fra Brøndby, da de to giganter mødtes Skærtorsdag. Forinden havde træner Lars Friis lagt en strategi om at dominere kampen "som meget, som vi overhovedet kan". Selvom taktikken ikke helt holdt stik, da Brøndby pressede massivt på og var i solid boldbesiddelse kampen igennem, viste der sig alligevel et mirakel på Brøndby Stadion. Ved slutfløjt blev det nemlig AaB, der kunne gå fra grønsværen som vinder. Og det selv om de nordjyske fans var i klart undertal med 800 - mod Brøndbys flere tusinde med indbygget pibekoncert. Miraklet hedder Louka Prip - han var dagens mand i skysauce med en scoring til 1-0. - Det var en fantastisk sejr. Det var virkelig vigtigt. Nu viser vi også, at vi kan kæmpe den hjem fra starten af. Så det var bare super fedt, siger AaB-helten, der kunne juble sammen med de 800 AaB-tilskuere på tribunerne. VIDEO: AaB's Louka Prip var i hopla efter sin afgørende scoring: Vi rykker os sammen og VIL det her Træner Lars Friis medgiver, at målet var vigtigt for AaB - og måske en anelse 'tyveri ved højlys dag': -	På mange parametre var det måske, når man ser på antallet af indlæg og boldbesiddelse. Men vi holder dem væk fra rigtig store chancer, og vores bagkæde spiller godt, siger træner Lars Friis til TV2 Nord efter kampen. Træneren medgiver, at Brøndby måske havde fortjent en sejr, men sender også store roser til sine egne spillere: - Det her er ikke det udtryk, vi vil give, men vi får trods alt justeret fra første til anden halvleg: Vi rykker os mere kompakt sammen, og får rykket kanterne længere tilbage, og det lykkes vi med i anden halvleg, siger Friis. Han er stolt over sit mandskab, der trods en lidt 'slatten' første halvleg har ambitionerne på rette sted. -	Det var en af de dage, hvor tingene ikke sidder i skabet. VI var timingsmæssigt presset og på bolden i for få perioder. Det er ikke godt nok, men jeg hæfter mig ved, at jeg har en flok drenge, der vil AaB-logoet, og det har vi lovet Nordjylland. Så længe vi kæmper røven ud af bukserne, er der mulighed for, vi kan få noget med os, siger AaB-træneren. VIDEO: AaB-træner Lars Friis: - Drengene kæmper røven ud af bukserne: Scoring efter fejlaflevering Første halvleg begyndte dog knap så overbevisende for det nordjyske mandskab, der blev presset helt i bund de første 10 minutter. Her var AaB nærmest ikke over midten af banen, og Jacob Rinne måtte ud i fuld længde på et flot forsøg fra Brøndby. Der var i det hele taget flere gode muligheder for Brøndby i starten af kampen, og igen måtte målmand Jacob Rinne flere gange agere redningsmand. Efter 20 minutters spil havde AaB haft ét forsøg på Brøndbys mål, og det var en fejlaflevering fra Kasper Kusk. Klart straffespark til AaB Godt 31 minutter efter kampstart var AaB en sjælden gang på Brøndbys banehalvdel, og pludselig var Kasper Kusk alene med Brøndbys målmand, der kom for sent ud og fældede Kusk. Det endte med et klart straffespark til AaB. Louka Prib var sikker fra 11 meter-pletten, og AaB kom foran 1-0. Kort efter var Kasper Kusk tæt på at 'stjæle' et mål mere, men hans skud gik lige over mål. Men Brøndby var stadig farlig trods 0-1 og var uheldig med ikke at få udlignet, så AaB kunne gå til pause foran 1-0. Flot forsvar af AaB Anden halvleg bød på samme koncept som første - nemlig et Brøndby-hold, der sad på kampen. AaB forsvarede sig godt, Lucas Andersen kom på banen i stedet for Kasper Kusk, og så kom Kasper Høgh på banen. Men Brøndby pressede på og angreb ned mod deres egne fans. Og Jacob Rinne havde sit at se til med 10.000 skrigende Brøndby-fans i ryggen, og AaB holdt stand - og kunne derfor juble for en 1-0 sejr sammen med de omkring 800 medrejsende fans.

Referat:
Et straffespark blev redningen for AaB i en kamp, der ellers lænede sig mest op ad en sejr til Brøndby på sin hjemmebane.